Unser frûntlich gruͦs vor, lieben getruwen. Wir haben vernomen, wie das der jung her, her Hanns Kumi,
caplan zuͦ Schertzlingen und lûtpriester ze Gurtzellen, einem knecht genempt Hans Fuchs sin elich
wip hab empfüret und gan Gurtzellen ze hus und ze hoff hab gesetzet und also lib und guͦt
unredlich enpfroͤmdet, das wir doch nit gern weder von priestren noch von andren lûten vernemē.
Darumb so ist unser meinung, das ir den erstgen̄t priester fûr ûch besendent, mit im ernstlich redent, das er
die benempt̄e Hans Fuchs ewip gentzlich von ime ze schlachen, mit samt lib und guͦt lidig ze lassen
und ze widerkeren, als billich ist. Wand mir nit meinen weder priestren noch leÿen söliche sachen
mit unser wissent ze vertragent. Dar zuͦ haben wir ouch gemerket, wie das der egen̄t priester
sölle gesprochen haben, er gebi weder umb der fröwen noch umb ires man̄es frûnd nit vil, wand
er getrûwe mit inen nit ze schaffenne habent. Was aber die wort bringen und wo hin die
langen, verstand ir selber wol. Wir meinen und wellen ir, das der arm knecht sinenthalb
ze friden kome. Oder wir wellen aber darzuͦ tuͦn, als sich denn das hoͤischende wirt. Datū
crastina ascensionis Dm̄, anno Dm̄ m°cccc°xxxii° etc.